Heilsuvernd skólabarna í Rimaskóla er á vegum Heilsugæslunnar í Grafarvogi

Skólahjúkrunarfræðingur er Kristjana Þuríður Þorláksdóttir.

Viðvera er áætluð alla virka morgna, eftir hádegi á fimmtudögum og annan hvern mánudag.
Utan þess tíma er alltaf hægt að senda tölvupóst á rimaskoli@heilsugaeslan.is eða leggja fyrir skilaboð hjá ritara skólans í síma 411 7720 eða á Heilsugæslu Grafarvogs í síma 513 5600.

**Heilsuvernd skólabarna**

Heilsuvernd skólabarna er hluti af heilsugæslunni og framhald af ung- og smábarnavernd. Markmiðið er að efla heilbrigði nemenda og stuðla að vellíðan þeirra. Starfsfólk heilsuverndar skólabarna vinnur í náinni samvinnu við forsjáraðila, skólastjórnendur, kennara og aðra sem koma að málefnum nemenda með velferð þeirra að leiðarljósi. Farið er með allar upplýsingar sem trúnaðarmál. Þjónusta heilsuverndar skólabarna er skráð í rafræna sjúkraskrá heilsugæslunnar.

Helstu áherslur í heilsuvernd skólabarna eru forvarnir, heilbrigðisfræðsla, skimanir og bólusetningar. Unnið er samkvæmt leiðbeiningum [Þróunarmiðstöðvar íslenskrar heilsugæslu](https://throunarmidstod.is/svid-thih/heilsuvernd-skolabarna/) um heilsuvernd grunnskólabarna. Frekari upplýsingar um heilsuvernd skólabarna má finna á [heilsuvera.is](https://www.heilsuvera.is/efnisflokkar/throskaferlid/heilsuvernd-barna/heilsuvernd-grunnskolabarna/) undir leitarorði „heilsuvernd grunnskólabarna“

**Hagnýtar upplýsingar:**

**Veikindi og slys**

Ef óhapp eða slys verður á skólatíma sér starfsfólk skólans um fyrstu hjálp. Þurfi nemandi að fara á heilsugæsluna eða slysadeild skulu forsjáraðilar fara með barninu. Því er mikilvægt að skólinn hafi öll símanúmer þar sem hægt er að ná í þá á skólatíma barnsins. Ekki er ætlast til að óhöppum sem gerast utan skólatíma sé sinnt af heilsuvernd skólabarna.

**Langveik börn**

Mikilvægt er að skólahjúkrunarfræðingur viti af börnum sem eru með fötlun eða langvinnan og/eða alvarlegan sjúkdóm, s.s. sykursýki, ofnæmi, flogaveiki, blæðingarsjúkdóma eða aðra alvarlega sjúkdóma. Hlutverk skólahjúkrunarfræðingsins er að skapa þessum börnum viðeigandi aðstæður og umönnun í skólanum í samvinnu við foreldra/forsjáraðila og starfsfólk skólans.

Lyfjagjafir - Samkvæmt [tilmælum landlæknis um lyfjagjafir í grunnskólum](https://throunarmidstod.is/library/Files/Heilsuvernd-skolabarna/Tilm%C3%A6li%20landl%C3%A6knis%20um%20lyfjagjafir%20%C3%AD%20sk%C3%B3la_uppf%C3%A6rt23.pdf) eru sérstakar vinnureglur varðandi lyfjagjafir til nemenda á skólatíma. Mikilvægt er að forsjáraðilar barna sem þurfa að taka lyf á skólatíma hafi samband við skólahjúkrunarfræðing.